**Első állomás**

**Kapunál**

(rögtön a ki- és bejáratnál)

*Kapu – Hova kellett idén bemennie, honnan kellett kijönnie a családnak vagy bármely családtagnak?*

Álljatok meg körben, és értékeljétek, gondoljátok át közösen az előző évet korosztályhoz mérten több vagy kevesebb idő alatt a fenti kérdés mentén.

Ha nehéz volt, vigyetek magatokkal egy követ, ha örömteli, akkor vigyetek egy gyöngyöt…

**Második állomás**

**Úton**

(az első útkereszteződésnél, ahol jobbra kell fordulni, nincs ott más megálló, csak egy villanyoszlop)

**Apa útvonal**

*Álljatok meg, és gondolkodjatok együtt apáról.*

*Mondjatok róla el minden jót, ami ebben az évben különösen fontos volt!*

*Apa meséljen arról, hogy mit lát ő a saját életében fontosnak, hol tart az úton?*

*Milyen bölcsességre vezette őt Isten ebben az évben?*

Ha nehéz volt apának lenni, vegyen egy követ,

ha áldottnak érezte magát ebben, akkor vigyen egy gyöngyöt…

**Harmadik állomás**

**Le és fel**

(Az anyaszerepben sok a változó, örömöt szerezni, terheket hordozni, összetartani a családot, és akár köszönet nélkül lelkesen folytatni tovább. Ez az állomás az út meredek szakasza, ahol bizony nem könnyű lemenni, de feljönni sem, mert meredek. Bár vannak lépcsők is, mindenképp inkább egy erdei ösvényhez hasonlít.)

**Anya útvonal**

*Menjetek le, és gyertek fel együtt, majd beszéljétek meg, hogy mi jut eszetekbe anyáról?*

*Mondjátok el, hogyan láttátok aggódásait, örömeit, mit kaptatok tőle ebben az évben?*

*Anya meséljen arról, hogy hol volt nagyon szüksége arra, hogy Isten segítsen neki a terheket hordozni, vagy meséljen más asszonyról, akitől ezt tanulta…*

Ha nehéz volt, akkor vigyetek egy újabb követ,

ha a szabadítást éltétek át ebben, akkor vigyetek gyöngyöt magatokkal!

**Negyedik állomás**

**Kereszteződés**

(Az erdei ösvény belefut a vasúti kereszteződésbe, mely most már védve van, mégis alapos körültekintéssel lehet csak áthaladni rajta, nem elég az elsőnek figyelni, mert az utolsónak is biztonsággal kell átjönnie.)

A családi változások mentén érdemes előtte vagy utána megállni és végiggondolni, hogy:

*Milyen fontos döntések voltak a család előtt ebben az évben?*

*A gyerekek mondják el, hogy mi volt a legjobb és a legnehezebb nekik?*

*Miben változtak a szabályok, a nagyobbak és a kisebbek hogyan vettek részt a család életében?*

Ha még nem zárult le a folyamat, akkor vigyetek egy követ,

ha lezárult, s hála van a szívetekben, akkor vigyetek egy gyöngyöt!

**Ötödik állomás**

**Balaton-part**

(A téli Balaton-part egészen más, mint a nyári, meg lehet állni, hallgatni a csendet, a hullámok csapódását, érezni a szelet, a hideget, de az összefogás erősségét is. A közös ének hangját elviszi a víz, mégis közösséget teremt a természet ölelésében.)

*Családi megállás, az imádság helye.*

*Kapaszkodjon össze a család, forduljon a Balaton felé, és nézze a vizet, majd a kedvenc Istenről szóló énekét énekelje el együtt, amit a kicsik is tudnak!*

*Ezután körben állva Apa vagy Anya imádkozzon mindenkiért személyesen!*

*Együtt, egymás kezét fogva mondjátok el a Miatyánkot!*

Ha nehéz volt énekelni és imádkozni, akkor vigyetek egy újabb követ,

ha örömmel énekeltetek és imádkoztatok együtt, akkor vigyetek egy gyöngyöt!

**Hatodik állomás**

**A kávézóban**

(Visszaérkezve az épületbe a családokat forró meleg innivaló várja, le lehet ülni, megbeszélni, ami történt, s együtt értékelni, összegezni a legjobb pillanatokat.)

*Mi a család? Írjátok a táblára azokat a szavakat, amelyeket fontosnak tartotok!*

*Mi legyen a család imádsága a következő évben?*

*Írjatok egy közös imádságot, amelyhez mindenki mondhat egy mondatot – lehet éneksor vagy bibliai versidézet is!*

*(Ha sikerül, lehet akrosztikonban, azaz a család vezetéknevének betűi lehetnek egy-egy mondat kezdőbetűi.)*

A köveket tegyétek a teraszon a két oszlop közé! Építsünk együtt egy emlékeztető kőhalmazt, ami Isten cselekvésére, hatalmára, lehetőségeire bátorít, aki velünk hordozza terheinket, megszabadít bűneinktől, erőt ad megfáradásainkban – még ha nem is mindig ismerjük fel őt minden élethelyzetben.

A gyöngyöket egyesével fűzzétek fel, hadd jusson minden családtagnak (nem biztos, hogy jut) egy kis karkötő egy hála-gyönggyel, ami emlékezteti őt Isten ajándékaira, ígéreteire, hogy bátor szívvel induljunk neki a következő esztendőnek, akármit is tartogat nekünk!